《徐孺兴哀词》
宋代·郭祥正

嗟乎孺兴之不幸兮，上有高堂白发之慈亲。孝不克以自信兮，魂将逝而复返。

目冥冥而莫胜兮，顾天命之予短。业修修兮志与道配，寂不少振兮遽沉幽而终蹇。

兰未芳兮先凋，月将升兮俄陨。孺人嚣嚣兮，追话言之弗足。

梦悠悠兮，魂去来而数蹙。抚稚子兮秋夜长，暗明珰兮摧腕玉。

魂何知兮，兴予之哀。体与道化兮，岁月徂而屡周。

情缠绵兮，若俱往则已矣。词不足以尽寄兮，托馀思于江流。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。